ΕΝΩΠΙΟΝ ΠΑΝΤΟΣ ΑΡΜΟΔΙΟΥ ΔΙΚΑΣΤΗΡΙΟΥ

ΚΑΙ ΠΑΣΗΣ ΔΗΜΟΣΙΑΣ ΑΡΧΗΣ

ΕΞΩΔΙΚΗ ΔΙΑΜΑΡΤΥΡΙΑ – ΠΡΟΣΚΛΗΣΗ – ΔΗΛΩΣΗ
Της ΟΜΟΣΠΟΝΔΙΑΣ ΕΝΩΣΕΩΝ ΝΟΣΟΚΟΜΕΙΑΚΩΝ ΓΙΑΤΡΩΝ ΕΛΛΑΔΑΣ (Ο.Ε.Ν.Γ.Ε.), που εδρεύει στην Αθήνα (οδός Λαμίας, αριθ. 2) και εκπροσωπείται νόμιμα.
ΠΡΟΣ

Τον ΥΠΟΥΡΓΟ ΥΓΕΙΑΣ, κ. Σπυρίδωνα-Άδωνι Γεωργιάδη, κατοικο-εδρεύοντα στην Αθήνα (οδός Αριστοτέλους, αριθ. 17).
Κοινοποιούμενη προς: 1)  Τον κ. Μακρή Λάζαρο, Διοικητή της 5ης Υγειο-νομικής Περιφέρειας Θεσσαλίας & Στερεάς Ελλάδας, Λάρισα (Περιοχή Μεζούρλο).

2)  Τον κ. Μητσιό Αθανάσιο, Διοικητή του Πανεπι-στημιακού Γενικού Νοσοκομείου Λάρισας.

3) Τον κ. Καραμπατσά Κων/τίνο, Διοικητή του Γενικού Νοσοκομείου Βόλου "Αχιλλοπούλειο", οδός Πολυμέρη, αριθ. 134, Βόλος.
4)  Τον κ. Θεοδώρου Μιχαήλ, Διοικητή του ενιαίου Ν.Π.Δ.Δ. με την επωνυμία «Γενικό Νοσοκομείο Αθηνών "Ο Ευαγγελισμός" – Οφθαλμιατρείο Αθηνών – Πολυκλινική», οδός Υψηλάντου, αριθ. 45-47, Αθήνα.
5) Τον κ. Βλασταράκο Μιχαήλ, Πρόεδρο του Πανελλήνιου Ιατρικού Συλλόγου (οδός Πλουτάρ-χου, αριθ. 3, Αθήνα).
6)  Τον κ. Γιαννακόπουλο Κων/τίνο, Πρόεδρο του Ιατρικού Συλλόγου Λάρισας, οδός 28ης Οκτω-βρίου 43, Λάρισα.
7)  Τον κ. Δραμητινό Μάνθο, Πρόεδρο του Ιατρι-κού Συλλόγου Βόλου, Βόλος.
8)   Τον κ. Εισαγγελέα Πρωτοδικών Αθηνών.
--------------------  (  ------------------- 

1.    Όπως γνωρίζετε, προ ολίγων μόλις ημερών λάβαμε γνώση της από 25-09-2013 Απόφασης του Κεντρικού Πειθαρχικού Συμβουλίου (Κ.Π.Σ.) Ιατρών Ε.Σ.Υ., σχετικά με την πειθαρχική υπόθεση είκοσι δύο (22) Ιατρών (νυν και πρώην) του Πανεπιστημιακού Γενικού Νοσοκομείου Λάρισας, οι οποίοι είχαν κληθεί και παρέστησαν στη συνεδρίαση του Κ.Π.Σ. της 23-09-2013.

Υπενθυμίζουμε, ότι η παραπομπή των εγκαλούμενων Ιατρών στηρίχθηκε στην παντελώς ανυπόστατη υπ’ αριθ.16/11-01-2011 Έκθεση Ελέγχου των Επιθεωρητών του Σώματος Επιθεωρητών Υπηρεσιών Υγείας και Πρόνοιας (Σ.Ε.Υ.Υ.Π.) Αθανασίου Βλάχου (Επιθεωρητή) και Νικολάου Τανίδη (Βοηθού Επιθεωρητή).

Το Κεντρικό Πειθαρχικό Συμβούλιο, ύστερα από τις παρασχεθείσες διευ-κρινίσεις όλων των ως άνω Ιατρών και των Πληρεξούσιων Δικηγόρων τους, διαπίστωσε τα εξής:

«1. Στον πειθαρχικό φάκελο δεν παριλαμβάνονται όλα τα μνημονευθέντα στην Έκθεση του Σ.Ε.Υ.Υ.Π. στοιχεία, και συνεπώς οι εγκαλούμενοι ιατροί δεν έχουν λάβει πλήρη γνώση αυτών, δεν μνημονεύονται μαρτυρικές καταθέσεις και το περιεχόμενο αυτών, οι εγκαλούμενοι δεν εκλήθησαν επισήμως προκειμένου να διατυπώσουν τις απόψεις τους και να απαντήσουν σε ερωτήματα των Επιθεωρητών.

2. Δεν αποδεικνύεται το συμπέρασμα των Επιθεωρητών (σελ. 27 του πορίσματος) ότι "Το Διοικητικό Προσωπικό, τα στελέχη των Οικονομικών Υπηρεσιών και τα στελέχη της Νοσηλευτικής Υπηρεσίας με διαχειριστικά καθήκοντα ...... εκχωρούσαν ή αποδέχονταν παθητικά από φόβο την υπο-κατάστασή τους στις λειτουργίες των προμηθειών και της διαχείρισης, τρομαγμένοι στη βούληση κάθε παρεμβαίνοντα", ούτε προκύπτει εάν υπήρξαν σχετικές καταγγελίες από διοικητικούς υπαλλήλους.

3. Δεν προκύπτει ότι ερευνήθηκε από τους Επιθεωρητές ο ιατρικός φάκελος εκάστης επέμβασης, ώστε να μπορεί να εντοπιστεί το είδος των επεμβάσεων, ο χαρακτήρας τους ως επειγουσών, η αναγκαιότητα ή μη των χρησιμοποιούμενων υλικών, το ενδεδειγμένο ή μη των χρησι-μοποιούμενων υλικών τόσο από ιατρικής απόψεως, όσο και από οικονο-μικής με βάση τις ισχύουσες συμβάσεις και τις εγκύκλιες οδηγίες των ασφαλιστικών οργανισμών, το συνολικό κόστος εκάστης επέμβασης, ο ασφαλιστικός οργανισμός των ασθενών και σε ποιό ποσό ανήλθε η κάλυψη από τον τελευταίο των νοσηλίων προκειμένου να μπορεί να διαπιστωθεί η οικονομική ζημία που υπέστη το Νοσοκομείο.

4. Οι εγκαλούμενοι με τις έγγραφες απολογίες τους σταθερά αρνήθηκαν τα αποδιδόμενα σ’ αυτούς πειθαρχικά παραπτώματα ......».

Εν όψει των ως άνω διαπιστώσεων, το Κεντρικό Πειθαρχικό Συμβούλιο κατέληξε ομόφωνα στο εξής συμπέρασμα:

« ....... η διενεργηθείσα έρευνα του ΣΕΥΥΠ δεν φέρει τα χαρακτηριστικά της ανάκρισης, καθόσον δεν προκύπτει με ασφάλεια ότι διενεργήθηκε σύμφωνα με τις προϋποθέσεις του νόμου (ένορκη εξέταση μαρτύρων και κλήση σε απολογία των διωκομένων), ώστε να ισοδυναμεί με ανάκριση και να μπορεί νόμιμα να την αναπληρώσει. Περαιτέρω η υπόθεση χρήζει ουσιωδών διευκρινίσεων, όπως η εξακρίβωση των συνθηκών διάπραξης των πειθαρχικών παραπτωμάτων, ο βαθμός ενοχής των διωκομένων ιατρών, η απουσία διαμαρτυρίας των διοικητικών υπαλ-λήλων, ο χαρακτηρισμός των επεμβάσεων ως κατεπειγουσών ή μη, και η συγκεκριμένη συμμετοχή των ιατρών στην προμήθεια και ανάλωση των υλικών χειρουργείου».

Κατόπιν των ανωτέρω, το Κεντρικό Πειθαρχικό Συμβούλιο διέταξε «πειθαρχική ανάκριση, η οποία θα διεξαχθεί από Επιθεωρητές του ΣΕΥΥΠ άλλους από αυτούς που προέβησαν στον ανωτέρω έλεγχο, σύμφωνα με τα οριζόμενα στις διατάξεις 228-232 Υ.Κ., συμπεριλαμβανομένης και της διενέργειας πραγματογνωμοσύνης από ιατρούς αντίστοιχης ειδικότητας με τις ελεγχόμενες πράξεις, εντός της από τις διατάξεις αυτές οριζόμενης προθεσμίας, κατά την οποία θα καταθέσουν και υπάλληλοι από τη Διοικη-τική και Νοσηλευτική Υπηρεσία του ανωτέρω Νοσοκομείου που υπηρε-τούσαν το κρίσιμο χρονικό διάστημα και εμπλέκονται με τη διακίνηση και διαχείριση των υλικών, και οι διατελέσαντες σ’ αυτό κατά το κρίσιμο διάστημα Διοικητές του Νοσοκομείου και θα παρασχεθεί η δυνατότητα στους εγκαλούμενους να λάβουν πλήρη γνώση του φακέλου και να εξετασθούν.
Περαιτέρω το Συμβούλιο επιφυλάσσεται μετά το πέρας αυτής να ερευνήσει και αποφανθεί επί των νομικών ζητημάτων που άπτονται της παραπομπής και της οικονομικής ζημίας που υπέστη το Νοσοκομείο, όπως αυτή θα προκύψει αιτιολογημένη από το πόρισμα της ανάκρισης αυτής».
2.    Η απλή και μόνο ανάγνωση της ως άνω Απόφασης του Κεντρικού Πειθαρχικού Συμβουλίου δημιουργεί νέα δεδομένα, εφόσον ακύρωσε και κονιορτοποίησε πλήρως και στο σύνολό της την διάτρητη και αναξιό-πιστη υπ’ αριθ. 16/11-01-2011 Έκθεση Ελέγχου των ως άνω Επιθεω-ρητών του Σ.Ε.Υ.Υ.Π., διατάσσοντας τη διενέργεια νέας πειθαρχικής ανάκρισης από άλλους Επιθεωρητές του Σ.Ε.Υ.Υ.Π. αλλά και τη διενέργεια πραγματογνωμοσύνης από Ιατρούς αντίστοιχων ειδικοτήτων με τις ελεγχόμενες πράξεις.
Δεν είναι στις προθέσεις μας στη παρούσα φάση να αναζητήσουμε τις ευθύνες που αναλογούν στους συντάκτες της ως άνω αχαρακτήριστης Έκθεσης Ελέγχου και κυρίως του Αθανασίου Βλάχου, ο οποίος, εάν δεν μας απατά η μνήμη, ήταν αυτός ο οποίος με την Έκθεση Ελέγχου που συνέταξε, σχετικά με αποδοθέντα πειθαρχικά παραπτώματα σε Ιατρούς του Γενικού Νοσοκομείου Θεσσαλονίκης "Ιπποκράτειο", προκάλεσε απερίγραπτη ηθική βλάβη στους παραπεμφθέντας Ιατρούς, οι οποίοι, τελικώς, απηλλάγησαν ομόφωνα από όλες τις κατηγορίες που τους βάρυναν, με την από 25-07-2013 Απόφαση του Κεντρικού Πειθαρχικού Συμβουλίου.

Συνεπώς, θα πρέπει να αναζητηθούν αρμοδίως και χωρίς υπαίτια καθυ-στέρηση οι ευθύνες που αναλογούν στον Επιθεωρητή του Σ.Ε.Υ.Υ.Π. Αθανάσιο Βλάχο αλλά και σε αυτούς που του ανέθεσαν τα συγκεκρι-μένα καθήκοντα, με συνέπεια να προκληθεί ένα απερίγραπτο φιάσκο, που αποτέλεσμα είχε και έχει τη σκόπιμη και μεθοδευμένη σπίλωση υπολή-ψεων αλλά και τη διαπόμπευση Επιστημόνων, οι οποίοι έκτισαν τις καριέρες τους με αίμα και ιδρώτα.
Όμως, εν προκειμένω, το κεφαλαιώδους σημασίας ερώτημα που σας θέτουμε, είναι το εξής:

Πώς είναι δυνατόν η αυτοδίκαιη θέση σε αργία συγκεκριμένων Ιατρών κλάδου Ε.Σ.Υ., από τους ως άνω είκοσι δύο (22) εγκαλούμενους Ιατρούς, οι οποίοι υπηρετούν σήμερα στο Π.Γ.Ν. Λάρισας, στο Γ.Ν. Βόλου "Αχιλλοπούλειο" και στο Γ.Ν. Αθηνών "Ο Ευαγγελισμός",  να στηρίζεται σε μία στη κυριολεξία επαίσχυντη Έκθεση Ελέγχου, η οποία πλέον δεν υφίσταται, να διασύρονται οι εν λόγω εγκαλούμενοι Ιατροί επί μία τουλά-χιστον τριετία, να επιτυγχάνουν και δικαίως την έκδοση Προσωρινών Διαταγών αναστολής εκτέλεσης των Διαπιστωτικών Πράξεων αυτοδίκαιης θέσης σε αργία από το Διοικητικό Εφετείο Λάρισας, να εκδίδεται η ως άνω Απόφαση του Κεντρικού Πειθαρχικού Συμβουλίου, η οποία συνιστά κώλαφο κατά των συντακτών αλλά και των εμπνευστών της Έκθεσης Ελέγχου του Σ.Ε.Υ.Υ.Π. και εσείς να εξακολουθείτε να αγνοείτε το τεκμήριο αθωότητας, το οποίο έχει μετατραπεί σε απόδειξη αθωότητας και να αρνείσθε επιδεικτικά και προκλητικά την ανάκληση των ως άνω Διαπιστωτικών Πράξεων, υποστηρίζοντας το αμίμητο, ότι «η Διοίκηση έχει δέσμια αρμοδιότητα στην εφαρμογή των σχετικών διατάξεων» θέσης σε αργία των υπαλλήλων, φράση η οποία περιέχεται στην με αριθ. πρωτ. Γ.Π.83865/10-10-2013 Απάντησή σας στην με αριθ. 404/04-09-2013 Αναφορά Βουλευτών;
Σας διαβεβαιώνουμε, ότι η ανάκληση από μέρους σας των Διαπιστω-τικών Πράξεων αυτοδίκαιης θέσης σε αργία των ως άνω Ιατρών κλάδου Ε.Σ.Υ. δεν θα είναι απόδειξη αδυναμίας, όπως εσφαλμένα, ίσως, πιστεύετε, αλλά απόδειξη θάρρους, πολιτικής εντιμότητας και υπευθυνότητας αλλά και σεβασμού του νομικού μας πολιτισμού.
3.    Οι συγκεκριμένοι Ιατροί κλάδου Ε.Σ.Υ. σύρθηκαν κυριολεκτικά ενώπιον του Κεντρικού Πειθαρχικού Συμβουλίου με τη κατηγορία διάπραξης βαρύτατων πειθαρχικών παραπτωμάτων, σχετικά με ελεγχόμενες πράξεις των ετών 2008 και 2009 (!!!)
Ενόψει αυτών, υποβλήθηκε, όπως γνωρίζετε, προς το Υπηρεσιακό Συμβούλιο Ιατρών Ε.Σ.Υ. το ερώτημα της δυνητικής θέσης τους σε κατά-σταση αργίας. Το εν λόγω συλλογικό όργανο με τις με αριθμό Πρακτικού Συνεδρίασης 220/2011 και 228/2012 Αποφάσεις του, απήλλαξε πέντε (5) από τους παραπεμφθέντες Ιατρούς Ε.Σ.Υ. για τις αποδοθείσες κατηγορίες, ενώ άλλοι δύο (2) Ιατροί Ε.Σ.Υ., πέραν των ως άνω πέντε (5) Ιατρών, πέτυχαν την αναστολή εκτέλεσης των Υπουργικών Αποφάσεων θέσης τους σε αργία, σύμφωνα με Αποφάσεις του Διοικητικού Εφετείου Λάρισας.

Ως εκ τούτου, οι Διαπιστωτικές Πράξεις αυτοδίκαιης θέσης σε αργία των εν λόγω Ιατρών κλάδου Ε.Σ.Υ., τις οποίες εσείς εκδώσατε, μολονότι έχει ανασταλεί η εκτέλεσή τους με Προσωρινές Διαταγές του Διοικητικού Εφετείου Λάρισας, συνιστούν δεύτερη δίωξη για τα ίδια πραγματικά περιστατικά και για την ίδια ακριβώς αιτία, κατά πρόδηλη καταστρατή-γηση της θεμελιώδους αρχής ne bis in idem, ενώ παραβιάζει και το δεδι-κασμένο που παρήχθη με τις ως άνω απαλλακτικές Αποφάσεις του Υπηρεσιακού Συμβουλίου Ιατρών Ε.Σ.Υ. και τις Αποφάσεις του Διοικη-τικού Εφετείου Λάρισας.
Έτι περαιτέρω, οι διατάξεις του άρθρου 103 παρ. 1 του Ν.3528/2007, όπως αυτές ισχύουν σήμερα μετά τη τροποποίησή τους από το Ν.4093/2012, είναι αντισυνταγματικές, καθόσον: α) εισάγουν δυσμενή διάκριση και επιφυλάσσουν διαφορετική μεταχείριση σε ουσιωδώς όμοιες καταστά-σεις, με αποτέλεσμα να αντίκεινται ευθέως στη διάταξη του άρθρου 4 παρ. 1 του Συντάγματος, β) αντιβαίνουν ευθέως στη διάταξη του άρθρου 103 παρ. 4 του Συντάγματος, εφόσον η αυτοδίκαιη θέση των ως άνω Ιατρών Ε.Σ.Υ. σε αργία συνιστά επί της ουσίας παύση τους από την Υπηρεσία και αυτό χωρίς να υφίσταται καν καταγνωστική της ενοχής τους Απόφαση και γ)  διότι με τις ίδιες διατάξεις παραβιάζεται κατάφωρα το τεκμήριο της αθωότητας, εφόσον με την απομάκρυνση των εν λόγω Ιατρών από την Υπηρεσία τους για λόγους δημοσίου συμφέροντος εκφράζεται βεβαιότητα από Δημόσια Αρχή (Υπουργός Υγείας) για την ενοχή τους, χωρίς αυτή να έχει καταγνωσθεί από αρμόδιο όργανο.
4.     Θεωρούμε, ότι η ως άνω Απόφαση του Κεντρικού Πειθαρχικού Συμβουλίου εντείνει και επιτείνει έτι περαιτέρω τη προσβολή της προσω-πικότητας των ως άνω Ιατρών Ε.Σ.Υ. από την βέβαιη καθυστέρηση εκδίκασης της υπόθεσής τους από το ως άνω Συμβούλιο, ενόψει της επανάληψης της πειθαρχικής ανάκρισης, με αποτέλεσμα η "ρετσινιά" του επίορκου υπαλλήλου να τους βαρύνει ήδη επί τέσσερα (4) σχεδόν χρόνια, χωρίς να έχουν τη δυνατότητα να την αντικρούσουν, παραμένοντας σε "αναγκαστική" ομηρία, εφόσον τίποτα δεν προμηνύει την εν ευθέτω χρόνω οριστική εκδίκασή της.

Έστω και αν η εκτέλεση των 
Διαπιστωτικών Πράξεων θέσης των ως άνω Ιατρών σε αυτοδίκαιη αργία έχει ανασταλεί με Προσωρινές Διαταγές του Διοικητικού Εφετείου Λάρισας, οι εν λόγω Ιατροί υφίστανται βάναυση και άδικη προσβολή της προσωπικότητάς τους, δοθέντος ότι με δημοσιεύματα του Τύπου ή μέσω της Τηλεόρασης έχει γίνει γνωστή η περιπέτειά τους και έχουν γίνει αντικείμενα χλεύης και αρνητικότατων σχολίων. Είναι δε κοινός τόπος, ότι η λέξη "αργία" και μόνο είναι ικανή να "καταδικάσει" έναν άνθρωπο στην απομόνωση, στη σπίλωση του ονόματος, της τιμής και της υπόληψής του, μη δυναμένης της ηθικής αυτής βλάβης να θεραπευθεί από την τυχόν ακύρωση των Διαπιστωτικών Πράξεων με το ένδικο βοήθημα της Αίτησης ακύρωσης.

Επιπλέον, η αυτοδίκαιη θέση σε αργία είναι προεχόντως κατά τη κοινή αντίληψη κοινωνικά απαξιωτική, όπως ιδίως αυτή εκδηλώνεται από τα Μέσα Μαζικής Ενημέρωσης, που κάνουν λόγο συνεχώς για τους "επίορκους υπαλλήλους", οι οποίοι δεν έχουν ακόμη απολυθεί.

Περαιτέρω, εξαιρετικά δυσάρεστη εντύπωση μας προκαλεί το γεγονός, ότι ενώ μεταξύ των είκοσι δύο (22) εγκαλούμενων Ιατρών, οι μισοί περίπου είναι Πανεπιστημιακοί Ιατροί (μέλη ΔΕΠ) και έχουν παραπεμφθεί για τα ίδια πραγματικά περιστατικά και για την ίδια ακριβώς αιτία όπως και οι ως άνω Ιατροί Ε.Σ.Υ., όμως, όλως παραδόξως, ουδείς από τους εν λόγω Πανεπιστημιακούς Ιατρούς έχει τεθεί σε αυτοδίκαιη αργία (!!!), εισάγο-ντας, έτσι, η Διοίκηση, η οποία ευαγγελίζεται την ισονομία (!!!), δυσμενή και διακριτική μεταχείριση σε ουσιωδώς όμοιες καταστάσεις.

Ενόψει των ανωτέρω αναμφισβήτητων διαπιστώσεων, δεν αντιλαμβανό-μαστε την από μέρους σας διαχείριση της προκείμενης υπόθεσης με δύο μέτρα και δύο σταθμά, κάτι το οποίο προκαλεί αυτονόητα ερωτηματικά και εύλογη αγανάκτηση.
ΓΙΑ ΤΟΥΣ ΛΟΓΟΥΣ ΑΥΤΟΥΣ

και με τη ρητή επιφύλαξη των νομίμων δικαιωμάτων μας

Διαμαρτυρόμαστε εντονότατα για την σκόπιμη, κατά την άποψή μας, καθυστέρηση οριστικής επίλυσης της ως άνω πειθαρχικής υπόθεσης και την εμμονή σας για την διατήρηση του δυσμενούς διοικητικού μέτρου της αυτο-δίκαιης θέσης των ως άνω Ιατρών Ε.Σ.Υ. σε αργία, εφόσον δεν συντρέχουν καν οι προϋποθέσεις διατήρησής της.
Σας Καλούμε, αναλογιζόμενος τις συνέπειες της εμμονής σας, να ανακα-λέσετε τις Διαπιστωτικές Πράξεις θέσης σε αυτοδίκαιη αργία των ως άνω Ιατρών Ε.Σ.Υ., εφόσον με την ως άνω Απόφασή του το Κεντρικό Πειθαρχικό Συμβούλιο αποδόμησε πλήρως την αλήστου μνήμης και κυριολεκτικά ανυπόστατη Έκθεση Ελέγχου του Σ.Ε.Υ.Υ.Π. και επί της οποίας βρήκαν "έρεισμα" οι Διαπιστωτικές Πράξεις, τις οποίες εκδώσατε με περισσή επιμέλεια και ταχύτητα φωτός, άλλως,
Σας Δηλώνουμε απερίφραστα και άνω ετέρου, ότι θα προσφύγουμε, πλέον, με Μηνυτήρια Αναφορά ενώπιον της κ. Εισαγγελέα του Αρείου Πάγου προκειμένου η υπόθεση, η οποία έχει σημαντική ποινική διάσταση, να αχθεί ενώπιον του αρμοδίου Δικαστηρίου για να λάμψει η αλήθεια και να αποκαλυφθούν, επιτέλους, οι πραγματικοί ένοχοι και υποκινητές της θλιβερής ως άνω υπόθεσης, ώστε να αποδοθούν οι ευθύνες εκεί που αναλογούν.
Αρμόδιος Δικαστικός Επιμελητής παραγγέλλεται να επιδώσει νόμιμα τη παρούσα προς τον ΥΠΟΥΡΓΟ ΥΓΕΙΑΣ, κ. Σπυρίδωνα-Άδωνι Γεωργιάδη, κατοικοεδρεύοντα στην Αθήνα (οδός Αριστοτέλους, αριθ. 17), προς γνώση του και για τις νόμιμες συνέπειες, αντιγράφων αυτήν ολόκληρη στη συντα-χθησόμενη Έκθεση Επίδοσης.

Επικολλήθηκε ένσημο Τ.Π.Δ.Α., αξίας 1,15 Ευρώ.

Αθήνα, 04 Νοεμβρίου 2013
Ο Πληρεξούσιος Δικηγόρος
Μιχαήλ Δ. Μιχαήλ

